# 

# Smernica č. 36/2022

# o periodickom hodnotení výskumnej, vývojovej, umeleckej a ďalšej tvorivej činnosti

Gestorský útvar: Odbor stratégií a koncepcií vedy, výskumu a vysokých škôl / Oddelenie metodiky a hodnotenia tvorivých činností, tel.: 02/59374250 ev. č.:2022/14769:1-D9111

Minister školstva, vedy, výskumu a športu (ďalej len „minister“) podľa čl. 12 ods. 2 písm. f) druhého bodu Organizačného poriadku Ministerstva školstva, vedy, výskumu a športu Slovenskej republiky v súlade § 26aa zákona č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (ďalej len „zákon“) vydáva túto smernicu:

### Čl. 1 Úvodné ustanovenie

Táto smernica upravuje

1. postup, kritériá a metodiku hodnotenia pri periodickom hodnotení výskumnej, vývojovej, umeleckej a ďalšej tvorivej činnosti (ďalej len „periodické hodnotenie“),
2. náležitosti žiadosti o posúdenie spôsobu výberu výstupov,
3. náležitosti žiadosti o hodnotenie výskumnej, vývojovej, umeleckej a ďalšej tvorivej činnosti (ďalej len „žiadosť o hodnotenie“).

### Čl. 2 Vymedzenie základných pojmov

Na účely tejto smernice sa rozumie

1. **žiadateľom** vysoká škola, verejná výskumná inštitúcia alebo držiteľ osvedčenia o spôsobilosti na výskum a vývoj,
2. **pracoviskom** fakulta alebo iná súčasť vysokej školy, organizačná zložka verejnej výskumnej inštitúcie alebo súčasť organizácie, ktorá je držiteľom osvedčenia o spôsobilosti na výskum a vývoj,
3. **zamestnancom žiadateľa, ak je žiadateľom**
   1. vysoká škola, vysokoškolský učiteľ, výskumný pracovník alebo umelecký pracovník, ktorý mal v hodnotenom období pracovný pomer v trvaní najmenej štyri roky na ustanovený týždenný pracovný čas a v pracovnej zmluve mal ako druh práce uvedenú aj výskumnú, vývojovú, umeleckú alebo ďalšiu tvorivú činnosť,
   2. verejná výskumná inštitúcia, tvorivý zamestnanec verejnej výskumnej inštitúcie, ktorý mal v hodnotenom období pracovný pomer v trvaní najmenej štyri roky na ustanovený týždenný pracovný čas alebo na kratší týždenný pracovný čas, ktorého dĺžka je aspoň najmenej ustanoveného týždenného pracovného času a v pracovnej zmluve mal ako druh práce uvedenú aj výskumnú, vývojovú, umeleckú alebo ďalšiu tvorivú činnosť,
   3. držiteľ osvedčenia o spôsobilosti na výskum a vývoj, tvorivý zamestnanec držiteľa osvedčenia o spôsobilosti na výskum a vývoj, ktorý mal v hodnotenom období pracovný pomer v trvaní najmenej štyri roky na ustanovený týždenný pracovný čas alebo na kratší týždenný pracovný čas, ktorého dĺžka je najmenej polovica ustanoveného týždenného pracovného času a v pracovnej zmluve mal ako druh práce uvedenú aj výskumnú, vývojovú, umeleckú alebo ďalšiu tvorivú činnosť,
4. **výskumným tímom** skupina uvedená v žiadosti o hodnotenie zložená z najmenej piatich zamestnancov žiadateľa v príslušnej oblasti výskumu; spolupráca týchto zamestnancov, ani ich príslušnosť k jednému pracovisku sa na uvedenie v žiadosti o hodnotenie nevyžaduje,
5. **výstupom výskumnej, vývojovej, umeleckej a ďalšej tvorivej činnosti** (ďalej len „výstup“) výstup publikačnej činnosti a výstup umeleckej činnosti zapísaný v centrálnom registri evidencie publikačnej činnosti alebo v centrálnom registri evidencie umeleckej činnosti, ak je žiadateľom vysoká škola, alebo v evidencii publikačnej činnosti a ohlasov v Slovenskej akadémii vied alebo v inom verejne prístupnom registri, ak je žiadateľom verejná výskumná inštitúcia alebo držiteľ osvedčenia o spôsobilosti na výskum a vývoj,
6. **interdisciplinárnym výstupom** výstup, ktorého obsah sa týka najmenej dvoch oblastí výskumu,
7. **vecným kritériom zoradenia výstupov** odôvodnenýprincíp usporiadania výstupov, ktorý môže obsahovať aj počet ohlasov, kategórie bibliografických klasifikácií, scientometrické údaje periodických publikácií a neperiodických publikácií a podľa potreby aj ich kombinácie,
8. **profilom kvality** rozdelenie výstupov v žiadosti o hodnotenie za každú oblasť výskumu do úrovní podľa ich kvality, vyjadrené v percentuálnych podieloch,
9. **výskumným hodnotiteľom** člen odborovej hodnotiteľskej komisie alebo člen projektovej hodnotiteľskej komisie.

### Čl. 3 Postup periodického hodnotenia

1. Ministerstvo školstva, vedy, výskumu a športu Slovenskej republiky (ďalej len „ministerstvo“) vyhlási podľa § 26aa zákona výzvu na periodické hodnotenie za vymedzené časové obdobie (ďalej len „výzva“).
2. Okruhmi periodického hodnotenia sú hodnotenie

a) výstupov,

b) spoločenského významu výskumnej, vývojovej, umeleckej a ďalšej tvorivej činnosti,

c) prostredia výskumnej, vývojovej, umeleckej a ďalšej tvorivej činnosti (ďalej len „výskumné prostredie“).

1. Ak sa vyhlási výzva, ktorej súčasťou je okruh periodického hodnotenia podľa odseku 2 písm. a), žiadateľ najskôr podáva žiadosť o posúdenie spôsobu výberu výstupov.
2. Organizačný útvar ministerstva, v ktorého pôsobnosti je koncepcia vedy, výskumu a vysokých škôl (ďalej len „príslušný odbor“) vyhodnotí žiadosť o posúdenie spôsobu výberu výstupov do 30 dní odo dňa jej podania a potvrdí súlad spôsobu výberu výstupov s článkom 7 alebo vráti žiadosť o posúdenie spôsobu výberu výstupov s pripomienkami. Príslušný odbor zverejňuje na webovom sídle ministerstva všetky spôsoby výberu výstupov, ktorých súlad potvrdilo.
3. Žiadateľ podáva žiadosť o hodnotenie podľa podmienok uvedených vo výzve.
4. Žiadosti o hodnotenie vyhodnocujú projektové hodnotiteľské komisie a odborové hodnotiteľské komisie.
5. Príslušný odbor zverejní na webovom sídle ministerstva profily kvality žiadateľov za každú jednotlivú oblasť výskumu a za každé pracovisko.

### Čl. 4 Určenie zodpovednosti

1. Príslušný odbor odpovedá za
   * 1. vyhlásenie výzvy,
     2. posúdenie spôsobu výberu výstupov,
     3. vybavovanie podnetov súvisiacich s konfliktom záujmov.
2. Žiadateľ zodpovedá za
   1. dodržanie termínov a lehôt uvedených vo výzve,
   2. dodržanie súladu žiadostí o hodnotenie a žiadostí o posúdenie spôsobu výberu výstupov s touto smernicou,
   3. správnosť a pravdivosť údajov poskytnutých v žiadostiach o hodnotenie a žiadostiach o posúdenie spôsobu výberu výstupov,
   4. reprezentatívny a rovnomerný výber zamestnancov podľa článku 7 ods. 3,
   5. predchádzanie konfliktu záujmov.

### Čl. 5 Riešenie konfliktu záujmov

1. Na účely tejto smernice sa konfliktom záujmov rozumie, ak výskumný hodnotiteľ alebo jeho závislé osoby
2. sú autormi alebo spoluautormi výstupu zaradeného v žiadosti o hodnotenie alebo sa podieľajú na hodnotenej činnosti alebo
3. hodnotia výstupy, spoločenský význam alebo výskumné prostredie žiadateľa, s ktorým je výskumný hodnotiteľ alebo jeho závislé osoby v pracovnoprávnom vzťahu.
4. Ak výskumný hodnotiteľ zistí konflikt záujmov, oznámi ho ministerstvu, príslušného žiadateľa nehodnotí a zdrží sa vyjadrovania názorov na žiadateľa počas jeho hodnotenia.
5. Ak žiadateľ zistí konflikt záujmov, bezodkladne ho oznámi ministerstvu.
6. Ministerstvo informuje toho, kto oznámi konflikt záujmov, o vybavení podnetu do 15 dní od jeho doručenia.

### Čl. 6 Oblasti výskumu a okruhy periodického hodnotenia

Vo výzve ministerstvo vymedzí zoznam oblastí výskumu a zoznam okruhov periodického hodnotenia, v ktorých sa vykoná periodické hodnotenie. V zozname možno uviesť všetky oblasti výskumu alebo niektoré oblasti výskumu podľa prílohy. V zozname možno uviesť všetky okruhy periodického hodnotenia alebo niektoré okruhy periodického hodnotenia podľa článku 3 ods. 2.

### Čl. 7 Žiadosť o posúdenie spôsobu výberu výstupov

1. Žiadateľ pri podávaní žiadosti o posúdenie spôsobu výberu výstupov zohľadňuje princíp reprezentatívnosti a rovnomernosti výstupov podľa odsekov 3 až 5.
2. Prílohy k žiadosti o posúdenie spôsobu výberu výstupov obsahujú
   1. zoznam zamestnancov žiadateľa zaradených na príslušnom pracovisku a ich zaradenie do oblastí výskumu,
   2. zoznam zamestnancov vyradených z hodnotenia s odôvodnením ich vyradenia v súlade s odsekom 4 a zoznam zamestnancov so zníženým počtom výstupov v súlade s odsekom 6,
   3. predbežný zoznam hypertextových odkazov na jedinečné výstupy (ďalej len „hypertextový odkaz“) za pracovisko alebo za žiadateľa v príslušnej oblasti výskumu s počtom najmenej päť zamestnancov; predbežný zoznam obsahuje za každého zamestnanca žiadateľa päť hypertextových odkazov v príslušnom registri za hodnotené obdobie,
   4. vecné kritérium zoradenia výstupov predbežného zoznamu hypertextových odkazov za pracovisko alebo za žiadateľa v príslušnej oblasti výskumu,
   5. hypertextové odkazy na 25 jedinečných výstupov vybraných z predbežného zoznamu hypertextových odkazov podľa odseku 3.
3. Žiadateľ vyberá 25 hypertextových odkazov z predbežného zoznamu podľa odseku 2 so zohľadnením
4. princípu rovnomernosti, podľa ktorého počet zamestnancov žiadateľa, ktorí sú autormi 25 jedinečných výstupov, je rovnomerný vzhľadom na počet výstupov, a všetci zamestnanci žiadateľa sú autormi rovnakého alebo približne rovnakého počtu výstupov tak, že počet výstupov na jedného zamestnanca sa môže líšiť od počtu výstupov iného zamestnanca najviac o jeden výstup okrem výstupov zamestnanca podľa odseku 6,
5. princípu reprezentatívnosti, podľa ktorého žiaden zamestnanec žiadateľa nemôže byť vyradený inak, ako z dôvodu podľa odseku 4, a počet hypertextových odkazov zamestnanca žiadateľa nemôže byť znížený inak, ako z dôvodu podľa odseku 5.
6. Zamestnanec žiadateľa sa do hodnotenia nezaradí, ak
   1. bol v hodnotenom období celkovo práceneschopný z dôvodu choroby alebo úrazu najmenej dva roky, pričom sa zohľadňujú všetky obdobia trvania práceneschopnosti,
   2. bol v hodnotenom období na materskej dovolenke alebo na rodičovskej dovolenke najmenej dva roky, pričom sa zohľadňujú všetky obdobia trvania rodičovskej dovolenky alebo materskej dovolenky,
   3. bol v hodnotenom období osobou, ktorá najmenej dva roky opatrovala osobu s ťažkým zdravotným postihnutím, pričom sa zohľadňujú všetky obdobia trvania opatrovania osoby s ťažkým zdravotným postihnutím,
   4. poskytoval v hodnotenom období najmenej dva roky starostlivosť dieťaťu s dlhodobo nepriaznivým zdravotným stavom, pričom sa zohľadňujú všetky obdobia trvania starostlivosti o dieťa s dlhodobo nepriaznivým zdravotným stavom.
7. Ak po odôvodnenom vyradení zamestnanca žiadateľa podľa odseku 4 klesne počet zamestnancov žiadateľa v hodnotenom období za príslušnú oblasť výskumu pod päť, žiadateľ predloží žiadosť o posúdenie spôsobu výberu výstupov za príslušné pracovisko v príslušnej oblasti výskumu bez hypertextových odkazov; žiadosť o hodnotenie sa nepodáva.
8. Počet výstupov za zamestnanca žiadateľa možno znížiť, ak výskumný pracovník, umelecký pracovník alebo iný tvorivý pracovník bol prvé štyri roky hodnoteného obdobia prvýkrát zamestnaný ako vysokoškolský učiteľ alebo v pracovnej zmluve mal ako druh práce uvedený výskum a vývoj.
9. Ak zamestnanec žiadateľa má menej ako päť výstupov za hodnotené obdobie, v predbežnom zozname hypertextových odkazov za pracovisko alebo za žiadateľa v príslušnej oblasti výskumu sa v príslušnej položke žiadosti o posúdenie spôsobu výberu výstupov vyznačí „výstup neexistuje“.
10. Pri postupe podľa odseku 4 alebo odseku 6 žiadateľ doplní počet hypertextových odkazov hypertextovými odkazmi od iných zamestnancov žiadateľa podľa princípu rovnomernosti tak, že za zamestnanca žiadateľa sa predkladá najviac päť hypertextových odkazov.
11. Ak je počet zamestnancov žiadateľa pracoviska v príslušnej oblasti výskumu päť a nie je možné doplniť počet hypertextových odkazov inými hypertextovými odkazmi, žiadateľ predloží menší počet hypertextových odkazov.
12. Ak po odôvodnenom vyradení podľa odseku 4 alebo znížení počtu predložených výstupov podľa odseku 6 klesne počet výstupov v hodnotenom období za príslušnú oblasť výskumu pod počet 20, žiadateľ nepodáva žiadosť o hodnotenie za príslušné pracovisko v príslušnej oblasti výskumu.
13. Zamestnanec žiadateľa nemá nárok na zaradenie jeho výstupov do hodnotenia. Na odmietnutie zamestnanca žiadateľa o zaradenie výstupov do hodnotenia sa neprihliada.
14. Výstupy zamestnanca žiadateľa možno zaradiť do podkladov k žiadosti o hodnotenie len jedného žiadateľa. Pracovisko autora výstupu v hodnotenom období musí zodpovedať pracovisku žiadateľa, ktorý príslušný výstup predkladá.
15. Ak zamestnanec žiadateľa v hodnotenom období spĺňal podmienky podľa článku 2 písm. c) u dvoch alebo viacerých žiadateľov, postupuje sa tak, že
    1. žiadatelia budú vyzvaní na vzájomnú dohodu, v ktorej žiadosti zostane tento zamestnanec zaradený a výsledok vzájomnej dohody oznámia ministerstvu v lehote určenej vo výzve,
    2. ak k dohode podľa písmena a) nebude možné dospieť, výstupy príslušného zamestnanca predloží žiadateľ, ktorý uzavrel so zamestnancom pracovnú zmluvu skôr.

### Čl. 8 Interdisciplinárne výstupy

1. Z celkového počtu 25 jedinečných výstupov pracoviska v príslušnej oblasti výskumu možno označiť najviac 12 výstupov ako interdisciplinárnych výstupov.
2. Žiadateľ navrhuje, v ktorých ďalších najviac dvoch oblastiach výskumu sa majú výstupy posúdiť.
3. Projektová hodnotiteľská komisia zhodnotí, či navrhované výstupy označené za interdisciplinárne výstupy spĺňajú požiadavky interdisciplinarity.
4. Projektová hodnotiteľská komisia môže požiadať príslušnú odborovú hodnotiteľskú komisiu o preradenie žiadosti o hodnotenie za výskumný tím v príslušnej oblasti výskumu na hodnotenie inou projektovou hodnotiteľskou komisiou, ak je počet interdisciplinárnych výstupov väčší ako 12.
5. Odôvodnená žiadosť o preradenie žiadosti o hodnotenie sa podáva odborovej hodnotiteľskej komisii písomne. Odborová hodnotiteľská komisia sa vyjadrí o zaradení výskumného tímu do príslušnej oblasti výskumu do piatich dní odo dňa doručenia žiadosti o preradenie.

### Čl. 9 Žiadosť o hodnotenie

1. Ak sa vyhlási výzva, ktorej súčasťou je okruh hodnotenia podľa článku 3 ods. 2 písm. a), žiadateľ podáva ministerstvu žiadosť o hodnotenie až po schválení žiadosti o posúdenie spôsobu výberu.
2. Posudzovanie náležitostí žiadostí o hodnotenie vykonáva organizačný útvar ministerstva, v ktorého pôsobnosti je koncepcia vedy, výskumu a vysokých škôl.
3. Prílohy k žiadosti o hodnotenie, ktorej súčasťou je okruh hodnotenia podľa článku 3 ods. 2, obsahujú zhrnutie obsahu a opis tvorivého prínosu autora pre každý predložený výstup v slovenskom jazyku a anglickom jazyku, ak má tento výstup viac autorov.
4. Ak je výstupom knižná publikácia, žiadateľ predkladá jej abstrakt v slovenskom jazyku a anglickom jazyku, obsah, jednu kapitolu podľa vlastného výberu, zoznam literatúry a záver.

### Čl. 10 Kritériá hodnotenia výstupov

1. Výstupy sa hodnotia z hľadiska ich originality, významnosti a rigoróznosti.
2. Na účely tejto smernice sa originalitou rozumie miera, v akej výstup významne prispieva k porozumeniu, znalostiam a tvorivej činnosti v príslušnej oblasti výskumu.
3. Originalita výstupu sa preukazuje najmä tým, ako výstup
   1. vytvára a interpretuje nové empirické zistenia alebo nový materiál, alebo vytvára nové umelecké diela alebo ich tvorivé interpretácie a zaoberá sa novým alebo komplexným výskumným problémom,
   2. vyvíja inovatívne výskumné metódy alebo umelecké metódy, metodiky alebo analytické techniky,
   3. poukazuje na nápadité a kreatívne možnosti riešení alebo umeleckej tvorby,
   4. poskytuje nové argumenty alebo nové formy vedeckého vyjadrovania alebo umeleckého vyjadrovania, formálne inovácie, nové vedecké interpretácie alebo umelecké interpretácie a informácie,
   5. zhromažďuje nové typy údajov, s ktorými pracuje alebo rozvíja teoretické vedecké poznatky alebo umelecké poznatky alebo analýzy doktrín, koncepcií, smerov, politík alebo praxe a nových foriem tvorivého prejavu.
4. Na účely tejto smernice sa významnosťou rozumie miera, v akej výstup ovplyvnil alebo má kapacitu alebo potenciál ovplyvniť poznanie, vedecké myslenie a tvorivé myslenie, alebo tvorbu a porozumenie politikám či praxi.
5. Na účely tejto smernice sa rigoróznosťou rozumie miera, v akej výstup demonštruje intelektuálnu súvislosť a integritu a prijíma vedecké koncepcie alebo umelecké koncepcie, analýzy, zdroje, teórie alebo metodiky.

### Čl. 11 Metodika hodnotenia a postup hodnotenia

1. Projektová hodnotiteľská komisia
   * + 1. určí jednotné kritériá hodnotenia výstupov s prihliadnutím na osobitosti oblasti výskumu,
       2. určí, či bude v príslušnej oblasti výskumu používať počty citácií pri hodnotení a oznámi to odborovej hodnotiteľskej komisii,
       3. vypracuje metodiku uplatňovania jednotných kritérií hodnotenia na zabezpečenie jednotného hodnotenia všetkých výstupov v príslušnej oblasti výskumu.
2. Hodnotenie je kolektívnym procesom. Výsledkom hodnotenia nie je hodnotenie jednotlivých autorov výstupov alebo jednotlivých výstupov.
3. Výsledkom hodnotenia žiadosti o hodnotenie v príslušnej oblasti výskumu je profil kvality.
4. Profil kvality
   * + - 1. vzniká kolektívnym rozhodnutím projektovej hodnotiteľskej komisie,
         2. vyjadruje celkovú mieru, do akej predložené výstupy spoločne plnia kritériá originality, významnosti a rigoróznosti podľa úrovne kvality výstupov,
         3. je percentuálnym vyjadrením miery zastúpených úrovní kvality výstupov u hodnoteného výskumného tímu.
5. Úrovňami kvality výstupov sú
6. svetová úroveň,
7. významná medzinárodná úroveň,
8. medzinárodná úroveň,
9. národná úroveň,
10. nezaradené.
11. Profil kvality žiadostí o hodnotenie za každú predloženú oblasť výskumu za každé pracovisko a každého žiadateľa sa po ukončení periodického hodnotenia zverejňuje na webovom sídle ministerstva. Nezverejňujú sa
    1. postupy hodnotenia výskumných hodnotiteľských komisií,
    2. zaradenie jednotlivých výstupov do úrovní kvality.

### Čl. 12 Zrušovacie ustanovenie

Zrušuje sa smernica č. 59/2021 o periodickom hodnotení výskumnej, vývojovej, umeleckej a ďalšej tvorivej činnosti.

### Čl. 13 Účinnosť

Táto smernica nadobúda účinnosť 2. mája 2022.

**minister**

## **Zoznam príloh**

Prílohy: Oblasti a skupiny oblastí výskumu

## **Obsah**

[Smernica č. 36/2022 1](#_Toc102057001) [o periodickom hodnotení výskumnej, vývojovej, umeleckej a ďalšej tvorivej činnosti 1](#_Toc102057002)

[Čl. 1 Úvodné ustanovenie 1](#_Toc102057003)

[Čl. 2 Vymedzenie základných pojmov 1](#_Toc102057004)

[Čl. 3 Postup periodického hodnotenia 3](#_Toc102057005)

[Čl. 4 Určenie zodpovednosti 3](#_Toc102057006)

[Čl. 5 Riešenie konfliktu záujmov 4](#_Toc102057007)

[Čl. 6 Oblasti výskumu a okruhy periodického hodnotenia 4](#_Toc102057008)

[Čl. 7 Žiadosť o posúdenie spôsobu výberu výstupov 4](#_Toc102057009)

[Čl. 8 Interdisciplinárne výstupy 7](#_Toc102057010)

[Čl. 9 Žiadosť o hodnotenie 7](#_Toc102057011)

[Čl. 10 Kritériá hodnotenia výstupov 7](#_Toc102057012)

[Čl. 11 Metodika hodnotenia a postup hodnotenia 8](#_Toc102057013)

[Čl. 12 Zrušovacie ustanovenie 9](#_Toc102057014)

[Čl. 13 Účinnosť 9](#_Toc102057015)

[**Zoznam príloh** 10](#_Toc102057016)

[**Obsah** 11](#_Toc102057017)